2 แสนล้าน..แล้วยังไงต่อ?
มูลค่าการซื้อขายหุ้นกว่า  2 แสนล้านบาท เมื่อวันก่อนหน้านี้
29 พ.ค. 2562

ลูบคมตลาดทุน : ธนะชัย ณ นคร
มูลค่าการซื้อขายหุ้นกว่า  2 แสนล้านบาท เมื่อวันก่อนหน้านี้
ฟังดูแล้วอาจจะดูตื่นเต้น
เพราะทำสถิติมากสุดเป็นประวัติการณ์ และมาจากการเข้าซื้อของนักลงทุนต่างชาติด้วย
ทว่ากลุ่มนักวิเคราะห์บางส่วนมองว่า “ยังไม่ถือมีนัยสำคัญอะไร”
เหตุที่เป็นเช่นนั้นเพราะ เป็นการลงทุนตามสัดส่วนหุ้นที่ได้เข้าคำนวณ และถูกปรับเพิ่มน้ำหนักจาก  MSCI ที่เขาจะดูเกณฑ์ เช่น  NVDR และอื่น ๆ เท่านั้น
ไม่ได้มีการเจาะลงไปที่พื้นฐานของหุ้นนั้น ๆ มากนัก
ทว่า นักวิเคราะห์อีกกลุ่ม มองว่า ต่างชาติเวลาเข้าซื้อหุ้น
ไม่มีซี้ซั้วแน่นอน
และเชื่อว่านักลงทุนต่างชาติเหล่านั้น ก่อนจะเข้าซื้อหุ้นตัวไหน ย่อมต้องศึกษามาอย่างรอบด้านแล้ว
โดยเฉพาะ “พื้นฐาน” ของหุ้นนั้น ๆ  อัตราการเติบโตเป็นอย่างไร ราคาแพงไปหรือเปล่า และปัจจัยอื่น ๆ  เข้ามาประกอบ ทั้งการเมืองและเศรษฐกิจ
หากตัวไหนอยู่ในเป้าหมาย มีพื้นฐานดี แต่ราคาอาจจะแพงเกินไป
ก็ต้องหาวิธีกดราคาลงมาหน่อย
สังเกตไหมว่าหุ้นหลายตัวที่ต่างชาติเข้ามาซื้อในวันเทรดสนั่นทุ่งทะลุมิตินั้น
มีหลายตัวที่ราคาหุ้นลดต่ำลงแบบผิดสังเกต ทั้งที่ไม่ได้มีปัจจัยลบเข้ามากระทบอะไรเลย
ราคาหุ้นถูกกดจากวันก่อนหน้านี้  และเลยมาถึงช่วงเปิดตลาดภาคเช้า รวมถึงภาคบ่าย ก่อนจะมีแรงซื้อเข้ามาในช่วงปิดตลาดหรือ  ATC  กว่า  1.3 แสนล้านบาท ในหุ้นหลายตัว
เหตุที่นักลงทุนต่างชาติเลือกที่จะปรับน้ำหนักการลงทุนในช่วง ATC
นั่นเพราะจะทำให้ได้ราคาที่ใกล้เคียงกับตัวชี้วัด หรือ Benchmark มากที่สุด
แต่อีกด้านก็ถูกมองว่า นี่คือ  zero sum game  ชัด ๆ
หรือมีผู้ชนะ ย่อมต้องมีผู้แพ้ และมีคน (นักลงทุน) ที่ถูกหลอก
เป็นการถูกหลอกทั้งให้ขายหมู และให้ตัดขาดทุน
เชื่อว่าบรรดากองทุนต่างรับรู้อยู่แล้วว่า วันนั้น ต่างชาติจะต้องเข้าซื้อ เลยสบช่อง  “ขายทำกำไร”  กันออกมามากเช่นกัน
และขายต่อเนื่องมาจนถึงเมื่อวานนี้อีกกว่า  4,670  ล้านบาท
ส่วนต่างชาติยังซื้อสุทธิกว่า  1,252 ล้านบาท (จากออเดอร์บางส่วนที่ยังไม่ครบ)
มีคำถามว่า แล้วต่อจากนี้จะเป็นอย่างไรล่ะ
คำตอบ คือ ความตื่นเต้นแบบนี้ได้  “จบไปแล้ว” ครับ และทุกอย่างกลับเข้าสู่ภาวะปกติ
แม้อาจจะมีการเข้าซื้อของต่างชาติแบบตามน้ำเข้ามาได้อีก แต่ก็ไม่ได้มีจำนวนมากนักอย่างมีนัยสำคัญ เพราะจะต้องกลับไปมองปัจจัยทั้งต่างประเทศ และภายในของไทยเอง
เมื่อวานนี้ดัชนีหุ้นไทยปิดร่วง  12.68 จุด มาที่  1,619.36 จุด
มูลค่าการซื้อขาย  55,991  ล้านบาท
ดัชนีถูกทิ้งดิ่งช่วงท้ายตลาด ซึ่งน่าจะมาจากการขายของนักลงทุนสถาบันประเภทกองทุนนั่นแหล่ะ ที่เล่นเกมซื้อขายกับนักลงทุนต่างชาติอยู่
ในช่วงสั้น นักวิเคราะห์ต่างมองว่า ดัชนียังเคลื่อนไหวในกรอบแคบ
แม้จะมีแรงซื้อจากต่างชาติเข้ามาวันก่อน รวมถึงวันถัดมาค่อนข้างมาก
แต่จะเห็นว่าไม่ได้ดันดัชนีไปไหนไกลซักเท่าไหร่
สุดท้ายแล้วต้องกลับมาดูปัจจัยเดิม ๆ  ทั้ง เทรดวอร์ หรือสงครามการค้าสหรัฐฯ – จีน การเมืองในประเทศ
และพื้นฐานของหุ้นตัวนั้น ๆ  เป็นหลัก
ทำให้บรรยากาศการลงทุนนับต่อจากนี้ มีแนวโน้มชะลอตัว
เพราะตอบรับปัจจัยบวกจากเงิน  MSCI ไปแล้ว